ตลาดทุนเฉยอีซีบีคงดอกยันต้องกระตุ้น
ตลาดทุนยุโรปไม่ตื่นเต้นอีซีบีคงดอกเบี้ย 1% ตามคาด บิ๊กอีซีบีเตือนอย่ามัวแต่รัดเข็มขัด ต้องกระตุ้นเศรษฐกิจด้วย
5 พ.ค. 2555

ตลาดทุนยุโรปไม่ตื่นเต้นอีซีบีคงดอกเบี้ย 1% ตามคาด บิ๊กอีซีบีเตือนอย่ามัวแต่รัดเข็มขัด ต้องกระตุ้นเศรษฐกิจด้วย
ตลาดหุ้นทั่วยุโรปไม่ตอบสนองธนาคารกลางยุโรป (อีซีบี) คงดอกเบี้ยต่ำเท่าเดิม หลายตลาดปรับขึ้นไม่หวือหวาเท่าไรนัก
ตลาดหุ้นลอนดอนปรับขึ้นเพียง 0.15% เท่านั้นเมื่อวันที่ 4 พ.ค. ปิดที่ 5,766.55 จุด ขณะที่ตลาดหุ้นปารีส ดัชนีซีเอซี 40 กลับร่วงลง 0.09% ด้วยซ้ำ ส่วนดัชนีแดกซ์ 30 ของตลาดหุ้นแฟรงก์เฟิร์ต ร่วงลง 0.2% ไปปิดที่ 6,694.44 จุด
คณะเจ้าหน้าที่ผู้กำหนดนโยบายของอีซีบีได้สิ้นสุดการประชุมที่สเปน พร้อมมติคงดอกเบี้ยไว้ที่ระดับต่ำสุดในประวัติศาสตร์ต่อไปที่ 1% เป็นเดือนที่ 6 ติดต่อกัน ตามที่นักวิเคราะห์คาดไว้ว่าอีซีบีจะยังไม่เปลี่ยนแปลงใดๆ กับนโยบายดอกเบี้ยในช่วงนี้แน่นอน 
ด้าน มาริโอ ดรากี ผู้ว่าการอีซีบี ยังได้แสดงท่าทีไม่สบายใจต่อการใช้นโยบายรัดเข็มขัดของชาติต่างๆ ในยูโรโซน ซึ่งจะส่งผลกระทบทำให้ยุโรปไม่เกิดการเติบโตขึ้น
การใช้มาตรการรัดเข็มขัดดังกล่าวกำลังทำให้หลายชาติยูโรโซนต้องพบกับความเจ็บปวดอย่างหนัก อย่างเช่น กรีซ สเปน และอิตาลี ที่เจอกระแสการประท้วงของประชาชนอย่างหนัก
ที่ฝรั่งเศส ฟรองซัวส์ ออลองด์ ตัวเก็งในศึกชิงเก้าอี้ประธานาธิบดีรอบสุดท้ายได้เรียกร้องให้ฝรั่งเศสเปิดการเจรจาต่อรองใหม่กับกฎระเบียบการคลังของสหภาพยุโรป ว่าควรมีการใช้นโยบายกระตุ้นการเติบโตควบคู่ไปด้วย ไม่ใช่เน้นการรัดเข็มขัดเพียงอย่างเดียว